[pic] | AZ EURÓPAI KÖZÖSSÉGEK BIZOTTSÁGA |

Brüsszel, 22.12.2006

COM(2006) 912 végleges

2006/0307 (COD)

Javaslat

AZ EURÓPAI PARLAMENT ÉS A TANÁCS RENDELETE

a géntechnológiával módosított élelmiszerekről és takarmányokról szóló 1829/2003/EK rendeletnek a Bizottságra ruházott végrehajtási hatáskörök gyakorlása tekintetében történő módosításáról

(előterjesztő: a Bizottság)

2006/0307 (COD)

Javaslat

AZ EURÓPAI PARLAMENT ÉS A TANÁCS RENDELETE

a géntechnológiával módosított élelmiszerekről és takarmányokról szóló 1829/2003/EK rendeletnek a Bizottságra ruházott végrehajtási hatáskörök gyakorlása tekintetében történő módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA

tekintettel az Európai Közösséget létrehozó szerződésre és különösen annak 37. 95. cikkére, valamint 152. cikke (4) bekezdésének b) pontjára,

tekintettel a Bizottság javaslatára[1],

tekintettel az Európai Gazdasági és Szociális Bizottság véleményére[2],

tekintettel a Régiók Bizottságának véleményére[3],

a Szerződés 251. cikkében megállapított eljárásnak megfelelően[4],

mivel:

(1) A géntechnológiával módosított élelmiszerekről és takarmányokról szóló, 2003. szeptember 22-i 1829/2003/EK európai parlamenti és tanácsi rendelet[5] előírja, hogy egyes intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló 1999. június 28-i 1999/468/EK tanácsi határozattal[6] összhangban kell elfogadni.

(2) A 2006/512/EK határozat azzal módosította az 1999/468/EK határozatot, hogy bevezette az ellenőrzéssel történő szabályozási bizottsági eljárást azon általános hatályú intézkedések elfogadására vonatkozóan, amelyek a Szerződés 251. cikkében meghatározott eljárás alapján elfogadott alap-jogiaktusok nem alapvető fontosságú elemeinek módosítására irányulnak, beleértve néhány ilyen elem törlését vagy a jogi aktus új, nem alapvető fontosságú elemekkel történő kiegészítését.

(3) Az Európai Parlament, a Tanács és a Bizottság 2006/512/EK határozatra vonatkozó közös nyilatkozatának[7] megfelelően a már hatályban lévő jogi aktusokat az alkalmazandó eljárásoknak megfelelően ki kell igazítani. A fenti nyilatkozat tartalmazza az elsőbbségiként kiigazítandó jogi aktusok listáját, többek között a 1829/2003/EK rendeletet.

(4) A bizottságot fel kell hatalmazni különösen arra, hogy megállapítsa, hogy egy adott élelmiszer vagy takarmány az 1829/2003/EK rendelet hatálya alá tartozik-e, és hogy csökkentse a véletlenül, vagy technikailag elkerülhetetlenül előforduló, géntechnológiával módosított szervezetekből álló, azokat tartalmazó vagy azokból előállított anyagok, továbbá azon véletlenül, vagy technikailag elkerülhetetlenül előforduló, géntechnológiával módosított anyagok címkézésére vonatkozó küszöbértéket, amelyek kockázatértékelése élelmiszerekben és takarmányokban kedvezőnek bizonyult. Mivel a fenti intézkedések általános hatályúak és az 1829/2003/EK rendelet nem alapvető fontosságú elemeinek módosítására, vagy a rendelet új, nem alapvető fontosságú elemekkel történő kiegészítésére irányulnak, azokat az 1999/468/EK tanácsi határozat 5a. cikkében meghatározott ellenőrzéssel történő szabályozási bizottsági eljárással összhangban kell elfogadni.

(5) Annak érdekében, hogy a gazdasági szereplőknek gyors döntéshozatali eljárást garantáljanak és figyelembe vegyék a tudomány és a technológia fejlődését, a hatékonyság érdekében lehetővé kell tenni az új eljárás által előirányzott határidők lerövidítését. A hatékonyság érdekében a szabályozási eljárások normál határidejét le kell rövidíteni, annak eldöntése érdekében, hogy egy adott élelmiszer vagy takarmány az 1829/2003/EK rendelet hatálya alá tartozik-e és hogy csökkentsék a véletlenül, vagy technikailag elkerülhetetlenül előforduló, géntechnológiával módosított szervezetekből álló, azokat tartalmazó vagy azokból előállított anyagok, továbbá azon véletlenül, vagy technikailag elkerülhetetlenül előforduló, géntechnológiával módosított anyagok címkézésére vonatkozó küszöbértéket, amelyek kockázatértékelése élelmiszerekben és takarmányokban kedvezőnek bizonyult.

(6) Az 1829/2003/EK rendeletet ezért ennek megfelelően módosítani kell.

ELFOGADTÁK EZT A RENDELETET:

1. cikk

Az 1829/2003/EK rendelet a következőképpen módosul:

(1) A 3. cikk (2) bekezdése helyébe a következő szöveg lép:

„2. Szükség esetén azokat az intézkedéseket, amelyek annak meghatározására szolgálnak, hogy egy adott élelmiszer e szakasz hatálya alá tartozik-e és a rendelet nem alapvető fontosságú elemeinek – annak kiegészítésével történő– módosítására irányulnak, a 34. cikk (4) bekezdésében említett ellenőrzéssel történő szabályozási bizottsági eljárással összhangban kell elfogadni.

(2) A 12. cikk (4) bekezdése helyébe a következő szöveg lép:

„4. Megfelelő alacsonyabb küszöbértékeket lehet megállapítani különösen a GMO-kat tartalmazó vagy azokból álló élelmiszerek vonatkozásában, vagy a tudomány és a technológia fejlődésének figyelembevétele érdekében. Az e rendelet nem alapvető fontosságú elemeinek – annak kiegészítésével történő– módosítására irányuló intézkedéseket a 35. cikk (4) bekezdésében említett ellenőrzéssel történő szabályozási bizottsági eljárással összhangban kell elfogadni.”

(3) A 15. cikk (2) bekezdése helyébe a következő szöveg lép:

„2. Szükség esetén azokat az intézkedéseket, amelyek annak meghatározására szolgálnak, hogy egy adott élelmiszer e szakasz hatálya alá tartozik-e és e rendelet nem alapvető fontosságú elemeinek – annak kiegészítésével történő– módosítására irányulnak, a 34. cikk (4) bekezdésében említett ellenőrzéssel történő szabályozási bizottsági eljárással összhangban kell elfogadni.”

(4) A 24. cikk (4) bekezdése helyébe a következő szöveg lép:

„2. A megfelelő alacsonyabb küszöbértékek – különösen a GMO-kat tartalmazó vagy azokból álló takarmányok tekintetében – megállapítására vonatkozó, illetve a a tudomány és a technológia fejlődésének figyelembevétele érdekében hozott, e rendelet nem alapvető fontosságú elemeinek – annak kiegészítésével történő – módosítására irányuló intézkedéseket a 35. cikk (4) bekezdésében említett ellenőrzéssel történő szabályozási bizottsági eljárással összhangban kell elfogadni.”

(5) A 32. cikk (5) bekezdése helyébe a következő szöveg lép:

„Az e cikk végrehajtására vonatkozó részletes szabályokat a 35. cikk (2) bekezdésében említett eljárásnak megfelelően kell elfogadni.

Az e rendelet nem alapvető fontosságú elemeinek módosítására szolgáló melléklet megváltoztatására irányuló valamennyi intézkedést a 35. cikk (3) bekezdésében említett ellenőrzéssel történő szabályozási bizottsági eljárással összhangban kell elfogadni.”

(6) A 35. cikk (3) és (4) bekezdése helyébe a következő szöveg lép:

„3. Az e bekezdésre történő hivatkozáskor az 1999/468/EK határozat 5a cikkének (1)–(4) bekezdését, valamint 7. cikkét kell alkalmazni, 8. cikkének rendelkezéseire is figyelemmel.

4. Az e bekezdésre történő hivatkozáskor az 1999/468/EK határozat 5a cikkének (1)–(4) bekezdését és (5) bekezdésének b) pontját, valamint 7. cikkét kell alkalmazni, 8. cikkének rendelkezéseire is figyelemmel.

Az 1999/468/EK határozat 5a. cikke (3) bekezdésének c) pontjában, valamint (4) bekezdésének b) és e) pontjában meghatározott határidő két hónap, egy hónap, illetve két hónap.”

(7) A 47. cikk (3) bekezdése helyébe a következő szöveg lép:

„3. Az (1) bekezdésben említett – különösen a közvetlenül a végső felhasználónak eladott GMO-kra vonatkozó – küszöbértékek csökkentése érdekében hozott, valamint e rendelet nem alapvető fontosságú elemeinek – annak kiegészítésével történő – módosítására irányuló intézkedéseket a 35. cikk (4) bekezdésében említett ellenőrzéssel történő szabályozási bizottsági eljárással összhangban lehet elfogadni.”

2. cikk

Ez a rendelet az Európai Unió Hivatalos Lapjában való kihirdetését követő […]. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, (…)-án/-én

Az Európai Parlament részéről A Tanács részéről

az elnök az elnök

[1] HL C […]., […], […]. o.

[2] HL C […]., […], […]. o.

[3] HL C […]., […], […]. o.

[4] …

[5] HL L 268., 2003.10.18., 1. o.

[6] HL L 184., 1999.7.17., 23. o. A 2006/512/EK határozattal (HL L 200., 2006.7.22. 11. o.) módosított határozat.

[7] HL C 255., 2006.10.21., 1.o.